**POROČILO O DELU ČEBELARSKEGA DRUŠTVA PONIKVA**

**ZA LETO 2020**

Čebelarsko društvo Ponikva (v nadaljevanju ČD Ponikva) neguje in ohranja dolgoletno tradicijo čebelarstva na območju Krajevne skupnosti Ponikva in bližnje okolice. Začetki organiziranega čebelarstva na Ponikvi segajo v leto 1921, kot samostojno uradno registrirano društvo pa deluje od leta 1992. ČD Ponikva je vključeno v Čebelarsko zvezo Slovenije. Članstvo v društvo se iz leta v leto povečuje. Trenutno je v društvo včlanjenih 43 članov, od teh so 4 učenci čebelarskega krožka na OŠ Blaža Kocena Ponikva.

Čebelarsko društvo Ponikva je na rednem letnem občnem zboru dne 25. 01. 2020 sprejelo program dela in finančni plan za leto 2020. Žal nam je, zaradi znanih dogodkov z epidemijo korona virusa, uspelo program dela samo delno realizirati.

1. **Delovanje organov ČD Ponikva v letu 2020:**

- Upravni odbor društva se je sestal na dveh. rednih sejah in eni korespondenčni seji, na katerih je bila obravnavana obdobna realizacija plana dela, finančnega plana in bodoče aktivnosti društva.

- Nadzorni odbor je imel v letu 2020 eno redno sejo, na kateri je obravnaval poslovanje društva v letu 2019. Častno razsodišče v letu 2020 ni imelo nobene seje, ker za to ni bilo izkazane potrebe.

1. **Promocijska dejavnost ČD Ponikva**:

Žal nam je na promocijski dejavnosti društva najbolj zagodla epidemija korona virusa, saj so bili odpovedani vsi dogodki, na katerih se je društvo vsakoletno promoviralo (Šentjurjevo, Dan odprtih vrat, Martinovi dnevi, Tradicionalni slovenski zajtrk, Praznovanje svetovnega dneva čebel, itd.).

Smo pa kljub vsemu v mesecu novembru 2020 izdali stenski koledar z fotografijami naših članov in njihovih čebelnjakov.

1. **Izobraževalna dejavnost ČD Ponikva:**

Naš krožkar Jaka PETEK se je dne 23. maja 2020 udeležil spletnega tekmovanja na državnem prvenstvu, kjer je dosegel odličen rezultat, saj je dosegel 29 točk, od možnih 30 točk.

Posebno strokovno izobraževanje z delavnico iz področja gozdnih paš smo uspeli izvesti dne 07. julija 2020. Predaval nam je izvrsten poznavalec gozdnih paš g. Franc Šivic, ki nam je tudi na terenu v Srževici praktično prikazal znake medenja gozdnih dreves.

- ga. Marjetka Centrih se je dne 14. februarja 2020 v Lukovici udeležila usposabljanja iz blagajniškega poslovanja.

Dne 12. septembra 2020 smo za člane društva in njihove žene (partnerke) organizirali strokovno ekskurzijo na Dolenjsko, kjer smo se najprej ustavili pri čebelarki ge. Andreji Stankovič v Novem Mestu, kjer smo si ogledali njeno čebelarsko, lončarsko in apiterapevtsko dejavnost, nato pa smo si ogledali poklicno čebelarstvo in medarno Kovačič v Šentjerneju. Ekskurzije se je udeležilo 23 čebelarjev in njihovih partnerjev, od teh sta bila tudi 2 učenca iz čebelarskega krožka na OŠ. Stroške ekskurzije smo delno pokrili s sredstvi društva (prevoz), delno pa so jih poravnali sami udeleženci (ostali stroški).

 **4. Šolski učni čebelnjak**

V učnem čebelnjaku je gospodar g. Dobrajc Slavko opravil dva točenja medu. Vsega skupaj je natočil 25 velikih kozarcev medu, od katerih smo nekaj podarili našim donatorjem ostale pa bomo prodali na stojnicah.

1. **Ostalo**

- občnih zborov ostalih društev sta se udeležila g. Jože Strašek pri ČD Šmarje, ČD Vojnik in LD Ponikva in g. Slavko Špur pri PGD Ponikva in TOD Ponikva.

**-** rednega letnega občnega zbora ČZS v Lukovici se je dne 07. marca 2020 udeležil delegat g. Slavko Špur.

- regijskega posveta dne 12. novembra 2020 se je potom video konference udeležil delegat g. Slavko Špur.

- g. Slavko Špur in fotograf g. Robert Gajšek sta dne 04.07.2020, dne 18.08.2020 in dne 10.09.2020 obiskala vse člane ČD Ponikva in opravila fotografiranje za potrebe izdaje stenskega koledarja in zbornika ob 100- letnici organiziranega čebelarjenja na Ponikvi.- dne 02.junija 2020 so si člani UO (g. Marjeta Centrih, g. Jože Šibal, g. Jože Strašek in g. Slavko Špur) ogledali osnutek prapora pri izdelovalcu Vidmar 49 v Tacnu pri Ljubljani, kje so dorekli še zadnje podrobnosti.

- dne 11. novembra 2020 je bila gotova izdelava našega novega prapora, dne 13. novembra 2020 pa sta ga prevzela pri izdelovalcu g. Marjeta in g. Jure Centrih in ga dostavila v ČD Ponikva. Cena prapora z vso oprema je znašala 3. 075,62 EUR, za katerega so zagotovili sredstva, Občina Šentjur kot pokroviteljica prapora v višini 500,00 EUR, ter ostali donatorji v obliki nakupa spominskih žebljičkov in sicer 70 zlatih in 10 srebrnih.

- meseca novembra 2020 smo izdali svoj stenski koledar, na katerem smo predstavili v sliki naše čebelarje in njihove čebelnjake, ter fotografiji našega novega prapora.

**6. Zaključek**

Na koncu lahko zaključimo, da je 20. december 2017 za vedno zaznamoval Slovenijo, predvsem slovensko čebelarstvo, saj je na ta dan Generalna skupščina OZN soglasno podprla slovensko pobudo in razglasila 20. maj za svetovni dan čebel. Od takrat dalje se je namreč v Sloveniji, pa tudi drugod v EU močno okrepila zavest o pomenu čebel pri opraševanju in o njihovi ogroženosti v svetu.

Seveda pa sam ponos in lepe besede ne bodo pomagali čebelam in čebelarjem. Čebelarji si predvsem želimo, da se čim prej čebele razglasijo za ogrožene po vsem svetu in zatem sprejmejo programi, ki bodo dolgoročno zagotavljali njihov obstoj. Naše misli in dejanja pa morajo biti usmerjene predvsem na naše čebele, na njihovo zdravje in razvoj in kako našim uporabnikom ponuditi kakovosten in neoporečen med in ostale čebelarske pridelke.

Sicer pa je bilo leto 2020 po čebelarski plati podpovprečno leto. Ni bilo velikih zimskih izgub, spomladanski razvoj čebel je bil razmeroma dober, žal pa nam je slabo vreme, predvsem dež in veter v maju, pobralo cvetlično pašo, pa tudi kostanjeve je bilo zelo malo.

Seveda pa sedaj vsi čebelarji s nestrpnostjo pričakujemo novo čebelarsko sezono, za katero vam želim, da bi bilo obilo paše in da bi imeli zdrave čebelje družine. Na koncu se še posebej zahvalim vsem čebelarjem in zunanjim sodelavcem, ki ste z veliko vnemo, veseljem in z nesebičnim delom pomagali, da je naše društvo lahko, vsaj v okrnjeni izvedbi, izpolnilo sprejet program dela. Seveda si želim, da bi bili tudi v bodoče tako povezani in enotni.

Naj medi!

Ponikva, 22.01.2021 Predsednik ČD Ponikva:

 Slavko Špur